Participanţii au pornit de la Piaţa Victoriei spre Patriarhie, în jurul orei 12.00, deplasându-se pe o bandă, fără a perturba traficul, după ce au rostit "Tatăl nostru", conform Mediafax.

Ei au purtat steguleţe naţionale şi cu însemnele organizaţiei Noua Dreaptă, precum şi o icoană de mari dimensiuni.

Totodată, participanţii la marş aveau bannere pe care scria "Împotriva căsătoriilor şi adopţiilor homosexuale", "Bucureşti nu e Sodoma", "Azi homosexuali, mâine poligami", "România are nevoie de copii, nu de homosexuali".

Liderul organizaţiei Noua Dreaptă, Tudor Ionescu, a declarat că solicită să se facă referendum pentru ca oamenii să spună dacă sunt de acord cu pactele civile şi a atras atenţia că toate statele care au aprobat aceste uniuni au aprobat apoi şi căsătoriile şi adopţiile gay.

Acesta a mai spus că poporul român a crescut prin intermediul familiilor "sănătoase şi numeroase", şi nu prin "concubinaje".

Participanţii la manifestare au scandat pe traseu "România, ţară ortodoxă", "România nu-i Sodoma", "Lege divină, familia creştină", "Rezidenţa naţională", "Salvaţi familia tradiţională", precum şi o serie de injurii la adresa homosexualilor.

Manifestarea nu a fost lipsită de incidente. Astfel, la Piaţa Victoriei, unde a început marşul, în jur de 10 tineri pe biciclete, ornate cu coşuleţe cu flori şi baloane colorate, având şi suflători din hârtie colorată, au trecut provocator pe lângă manifestanţi.